अगर आपके पैरों में भी दिखती हैं नीली नसें तो इसके बारे में जरूर जान लें
शरीर में कुछ समस्याएं ऐसी होती हैं जिनके उत्पन्न होने के कारण पर हम अकसर ध्यान नहीं देते। इन्हीं में से एक है वैरिकोज़ वेन्स। ये नीली और उभरी हुई नसें होती हैं। शरीर के किसी भी हिस्से की नसों में यह दिक़्क़त हो सकती
शरीर में कुछ समस्याएं ऐसी होती हैं जिनके उत्पन्न होने के कारण पर हम अकसर ध्यान नहीं देते। इन्हीं में से एक है वैरिकोज़ वेन्स। ये नीली और उभरी हुई नसें होती हैं। शरीर के किसी भी हिस्से की नसों में यह दिक़्क़त हो सकती है, लेकिन सबसे अधिक प्रभावित नसें पैरों और पैरों के पंजों में होती हैं। यह रुके क़दमों की समस्या, क़दमों को और रोक देती है। 
कौन हो सकता है शिकार?
सबसे ज़्यादा इसके शिकार दुकानदार व महिलाएं होती हैं। कंप्यूटर के सामने और ऑफिस में घंटों बैठने, लंबे समय तक लगातार खड़े होकर काम करने वाले लोग, ट्रैफिक पुलिसकर्मी व तकनीकी प्रयोगशालाओं में कार्यरत वैज्ञानिक, न्याय पालिका के सदस्य व वकील भी इसमें शामिल हैं। यह समस्या शिक्षकों में तेज़ी से बढ़ रही है। कहने का मतलब है कि जिन लोगों ने नियमित चलने की आदत छोड़ दी है और ज़्यादा देर तक लगातार बैठने की आदत को गले लगाया है या खड़े रहते हैं, उनके पैरों में वैरीकोज़ वेन्स होना निश्चित है।
ऐसे करें इनकी पहचान
अगर आपको केंचुआ या मकड़ी जैसी उभरी हुई नीले रंग की नसें पैरों की त्वचा पर दिख रही हैं या काले रंग के निशान, चकत्ते या बिंंदियां नज़र आ रही हैं, तो ये वैरिकोज़ वेन्स हैं। इसमें थोड़ा-सा चलने के बाद पैरों में सूजन, थकान या हल्का दर्द महसूस होने लगता है। चलने के बाद पैरों में थोड़ी लाली व उभरी हुई नीले रंग की नसें भी दिखने लगती हैं।
लेकिन ये होती क्यों हैं?
पैरों की धमनी से शुद्ध ख़ून निरंतर प्रवाहित होता है, जिसकी वजह से चलने के लिए ऑक्सीज़न की हमेशा आवश्यकता होती है। टांगों की मांसपेशियों को ऑक्सीज़न देने के बाद, ख़ून ऑक्सीज़न रहित व गंदा हो जाता है। यह ख़ून दोबारा इस लायक तभी बनेगा जब पुन: इसमें ऑक्सीज़न डाली जाए। इसके लिए यह ज़रूरी है कि पैर में इकट्‌ठा हुआ यह गंदा ख़ून ऊपर चढ़कर दिल के ज़रिए फेफड़ों तक पहुंचे। फेफड़ों में फिर से ऑक्सीज़न प्राप्त करके दोबारा संचार में आए और धमनी के ज़रिए फिर से पैरों को शुद्ध रक्त पहुंचे। अगर किसी वजह से अशुद्ध ख़ून ऊपर नहीं चढ़ेगा तो उसके पैर में इकट्‌ठा होने की क्रिया बढ़ती जाएगी और पैरों में सामान्यत: सोई हुई नसें गंदे ख़ून से भरना शुरू हो जाएंगी। ये खाल के नीचे उभरी हुई मकड़ी के जाले की तरह दिखने लगेंगी। यहीं से वैरिकोज़ वेन्स की शुरुआत हो जाती है।
उपचार से पहले लें सलाह
पैरों में वैरिकोज़ वेन्स की शुरुआत हो चुकी है तो वैस्कुलर सर्जन से परामर्श लें। अक्सर देखा गया है कि वैरिकोज़ वेन्स के मरीज़ कभी चर्म रोग विशेषज्ञ या कभी हड्‌डी रोग विशेषज्ञ के पास परामर्श लेने पहुंच जाते हैं। कुछ मालिश पर निर्भर रहते हैं। होश उन्हें तब आता है जब अल्सर जैसी समस्या से ग्रसित होने लगते हैं। वैरिकोस वेन्स का सही इलाज, एक अनुभवी वैस्कुलर सर्जन ही बता सकता है।
समस्या का समाधान भी है
वैरिकोज़ वेन्स की शुरुआत होने पर, सर्जरी या लेसर की ज़रूरत नहीं पड़ती है। रोज़ सुबह व शाम एक-एक घंटे टहलें। उछल-कूद बिल्कुल न करें। पैरों को कुर्सी से एक घंटे से ज़्यादा लटकाकर नहीं बैठें और न ही लगातार खड़े रहें। वज़न नियंत्रित रखें। दिन में चलते वक़्त एक विशेष क़िस्म की क्रमित दबाव वाली जुराबों को पहनना पड़ता है। साथ ही, हर दो महीने में वैस्क्युलर सर्जन से परामर्श भी करें।
अगर वैरिकोज़ वेन्स पूरी तरह से विकसित हो गई हैं, तो उपचार में सर्जरी, लेज़र या आरएफए तकनीक का इस्तेमाल होता है। इसके बारे में चिकित्सक से परामर्श लें। 
आरएफए आधुनिक तकनीक है। इसमें कोई सर्जरी नहीं करनी होती है और न ही पैरों की खाल में कोई काटा-पीटी करनी पड़ती है। मात्र चौबीस घंटे में अस्पताल से छुट्‌टी मिल जाती है। इससे उपचार के बाद, मरीज़ अगले दिन से काम पर जाना शुरू कर देता है या सामान्य जीवन जीने लगता है। यह तकनीक लेसर की तुलना में, थोड़ी बेहतर साबित हो रही है।